### NN 33/2015 (24.3.2015.), Pravilnik o Tehničkom nadzornom tijelu

MINISTARSTVO POMORSTVA, PROMETA I INFRASTRUKTURE

683

Na temelju članka 20. stavka 3. Zakona o plovidbi i lukama unutarnjih voda (»Narodne novine« broj 109/07, 132/07, 51A/2013 i 152/2014), ministar pomorstva, prometa i infrastrukture donosi

PRAVILNIK

O TEHNIČKOM NADZORNOM TIJELU

Članak 1.

Ovim Pravilnikom propisuje se sastav, postupak i kriteriji imenovanja Tehničkoga nadzornog tijela te postupak i uvjeti za priznavanje klasifikacijskih društava.

Članak 2.

Ovaj Pravilnik sadrži odredbe koje su u skladu sa sljedećim aktom Europske unije:

– Direktiva Europskog parlamenta i Vijeća od 12. prosinca 2006. kojom se utvrđuju tehnički uvjeti za brodove za unutarnju plovidbu i kojom se ukida Direktiva Vijeća 82/714/EEZ (2006/87/EZ) (SL L 389, 30. 12. 2006.).

Članak 3.

U ovom Pravilniku pojedini pojmovi imaju sljedeće značenje: Svjedodžba o sposobnosti za plovidbu– svjedodžba o sposobnosti plovila za plovidbu izdana od strane Tehničkog nadzornog tijela kojom se potvrđuje da plovilo udovoljava Tehničkim pravilima za statutarnu certifikaciju plovila unutarnje plovidbe,

Tehnička pravila za statutarnu certifikaciju plovila unutarnje plovidbe (u daljnjem tekstu Tehnička pravila) – pravila koja opisuju tehničke zahtjeve za trup, strojeve, uređaje i opremu te stabilitet, nadvođe, upravljivost, smještaj i zaštitu posade i putnika i druge specifične zahtjeve za pojedine vrste plovila unutarnje plovidbe, kojima mora udovoljavati plovilo da bi mu se potvrdila sposobnost za plovidbu,

Tehnička pravila za statutarnu certifikaciju čamaca – pravila koja opisuju tehničke zahtjeve u svrhu utvrđivanja sposobnosti čamaca za plovidbu,

Tehnički pregled – pregled plovila ili dijelova plovila u svrhu utvrđivanja sukladnosti s Tehničkim pravilima i ostalim tehničkim propisima koji se odnose na plovila,

Potvrda o pregledu – dokument kojeg je izdalo Tehničko nadzorno tijelo ili priznato klasifikacijsko društvo i koji potvrđuje sukladnost plovila ili dijela plovila s Tehničkim pravilima i ostalim tehničkim propisima koji se odnose na plovila,

Pravila za klasifikaciju – pravila koja izdaje priznato klasifikacijsko društvo koja sadrže tehničke norme za projektiranje, gradnju i održavanje: konstrukcije trupa, opreme trupa, strojeva, uređaja, električne opreme i opreme za upravljanje (uključujući i automatizaciju),

Svjedodžba o klasi – dokument koji izdaje priznato klasifikacijsko društvo i koji potvrđuje sukladnost plovila ili dijela plovila Pravilima o klasi tog klasifikacijskog društva,

Certifikacija – postupak utvrđivanja sposobnosti plovila za plovidbu i pojedinu namjenu u skladu s Tehničkim pravilima i ostalim tehničkim propisima koji se odnose na plovila,

Ministarstvo – je nadležno ministarstvo za unutarnju plovidbu,

Ministar – je čelnik nadležnog ministarstva,

Komisija – je Europska komisija,

Zajednica – je Europska zajednica,

Odbor – povjerenstvo osnovano pri Komisiji u svrhu uzajamnog priznavanja nacionalnih svjedodžbi zapovjednika za prijevoz tereta i putnika unutarnjim vodnim putovima,

Država članica – je država članica Europske unije,

IACS – međunarodno udruženje klasifikacijskih društava.

Članak 4.

(1) Tehničko nadzorno tijelo nadležno je za:

– izdavanje Svjedodžbe o sposobnosti za plovidbu i Svjedodžbe o baždarenju;

– izdavanje Potvrde o pregledu čamca i Potvrde o baždarenju čamca;

– utvrđivanje sposobnosti plovila za plovidbu;

– vođenje baze podataka o plovilima i izdanim svjedodžbama;

– obavljanje tehničkog pregleda za izdavanje Svjedodžbe o sposobnosti za plovidbu i

Svjedodžbe o baždarenju plovila u skladu s Tehničkim pravilima;

– obavljanje tehničkog pregleda za izdavanje Potvrde o pregledu čamaca i Potvrde o baždarenju čamaca u skladu s Tehničkim pravilima i ostalim tehničkim propisima koji se odnose na plovila;

– oslobađanje plovila obveze obavljanja tehničkog pregleda u cijelosti ili oslobađanje obveze obavljanja tehničkog pregleda pojedinog dijela plovila kada je sukladnost plovila ili pojedinog dijela plovila s Tehničkim pravilima potvrđena od strane priznatog klasifikacijskog društva kroz izdavanje valjane potvrde o pregledu;

– sudjelovanje u istraživanju uzroka nesreća plovila;

– pripremanje prijedloga sadržaja kod izrade i ažuriranje Tehničkih pravila te sudjelovanje u izradi ostalih propisa iz područja unutarnje plovidbe;

– predlaganje izmjena i dopuna propisa, rezolucija, preporuka iz područja svoje nadležnosti;

– izdavanje isprava, svjedodžbi, potvrda, knjiga i izvještaja na osnovi obavljenog tehničkog pregleda i baždarenja;

– obavijestiti nadležnu lučku kapetaniju, prema upisu plovila, o svim izdanim Svjedodžbama i Potvrdama vezanim uz tehničku ispravnost plovila;

– sudjelovanje u radu međunarodnih organizacija iz područja svoje nadležnosti;

– izvršavanje ostalih poslova vezanih za područje brodarstva i brodogradnje.

(2) Pored poslova iz stavka 1. ovog članka, Tehničko nadzorno tijelo nadležno je i za izdavanje vlastitih odnosno prihvaćanje drugih dokumenata izdanih od strane priznatih klasifikacijskih društava kojima se potvrđuje sukladnost plovila ili dijela plovila s Tehničkim pravilima.

Članak 5.

(1) Klasifikacijsko društvo koje je priznato prema odredbama ovog Pravilnika i koje se nalazi na popisu priznatih klasifikacijskih društava, ovlašteno je provoditi pregled plovila sukladno svojim pravilima za klasifikaciju.

(2) Priznato klasifikacijsko društvo potvrđuje sukladnost plovila zahtjevima Tehničkih pravila, u cijelosti ili djelomično za pojedini dio, izdavanjem Potvrde o pregledu, ili sukladnost plovila Pravilima za klasifikaciju izdavanjem Svjedodžbe o klasi za pojedini dio ili vrstu plovila.

Članak 6.

Za obavljanje poslova iz nadležnosti Tehničkog nadzornog tijela imenuje se Javna ustanova Hrvatski registar brodova.

Članak 7.

(1) Tehničko nadzorno tijelo ima voditelja i članove.

(2) Ukupan sastav Tehničkog nadzornog tijela mora brojati minimalno 3 osobe.

(3) Voditelj i članovi Tehničkog nadzornog tijela moraju biti stručnjaci iz područja unutarnje plovidbe s radnim iskustvom od minimalno 5 godina.

(4) Jedan član mora biti visoke stručne spreme brodograđevne ili brodostrojarske struke.

(5) Jedan član mora biti visoke stručne spreme prometne struke sa zvanjem u unutarnjoj plovidbi zapovjednik – vrsta A.

(6) Voditelj i članovi u Tehničkom nadzornom tijelu moraju obavljati svoju dužnost časno i savjesno bez pristranosti prilikom izvršavanja svojih dužnosti.

Članak 8.

(1) Tehničko nadzorno tijelo imenuje ministar odlukom.

(2) Ministar može razriješiti dužnosti Tehničko nadzorno tijelo ili njegova člana, odnosno voditelja:

– ako se utvrdi da je član ili voditelj Tehničkog nadzornog tijela postupao suprotno načelima nepristranosti i neovisnosti u obavljanju svojih dužnosti;

– zbog nemogućnost obavljanja poslova;

– na zahtjev člana /voditelja;

– ukoliko postoji drugi važan razlog.

Članak 9.

Tehničko nadzorno tijelo može angažirati vanjske suradnike za stručnu pomoć u obavljanju poslova Tehničkog nadzornog tijela.

Članak 10.

Nadzor nad radom Tehničkog nadzornog tijela obavlja Ministarstvo.

Članak 11.

Klasifikacijsko društvo iz članka 4. ovog Pravilnika, da bi dobilo status priznatog klasifikacijskog društva, mora u postupku priznavanja dokazati da ispunjava kriterije navedenim u prilogu ovog Pravilnika.

Članak 12.

(1) Odluku o priznavanju klasifikacijskog društva donosi Komisija.

(2) Komisiji će u postupku donošenja odluke iz stavka 1. ovoga članka pomagati Odbor.

Članak 13.

(1) Odbor se sastoji od predstavnika država članica, a predsjeda mu predstavnik Komisije.

(2) Predstavnik Komisije dostavlja Odboru prijedlog mjera koje se namjeravaju poduzeti o čemu Odbor dostavlja svoje mišljenje u roku kojem predsjedavajući odredi.

(3) Zapisnik sa sjednice Odbora sadržava mišljenje kao i stavove članova Odbora ako to oni pojedinačno zatraže.

(4) Komisija će u najvećoj mogućoj mjeri uzeti mišljenje Odbora u obzir i izvijestiti Odbor o svom stavu.

Članak 14.

(1) Odbor usvaja poslovnik o svom radu na prijedlog predsjedavajućeg na temelju standardnog poslovnika objavljenom u Službenom listu Zajednice.

(2) U svezi javne dostupnosti dokumenata Odbora, primjenjuju se načela i uvjeti pristupa javnim dokumentima koje primjenjuje Komisija.

Članak 15.

(1) Zahtjev za priznavanje klasifikacijskog društva koje ima sjedište ili podružnicu u Republici Hrvatskoj, kojoj je dana ovlast upravljanja i koja je ovlaštena nastupati i djelovati u okviru svojih ovlasti u područjima koja se odnose na plovilo unutarnje plovidbe, Komisiji dostavlja Ministarstvo.

(2) Zahtjev iz stavka 1. ovoga članka mora sadržavati sve informacije i dokumentaciju koji su potrebni da bi se provjerilo da li su ispunjeni kriteriji za priznavanje.

(3) Svaki član Odbora može zatražiti saslušanje klasifikacijskog društva koje je podnijelo zahtjev ili zahtijevati da se dostavi dodatna dokumentacija ili informacije.

Članak 16.

(1) Klasifikacijskom društvu može se oduzeti status priznatog klasifikacijskog društva odlukom Komisije u postupku koji je istovjetan postupku u kojem je donesena odluka o priznavanju.

(2) Svaki član Odbora može zatražiti oduzimanje statusa priznatog klasifikacijskog društva. Predstavnik države članice u odboru koji zatraži oduzimanje statusa priznatog klasifikacijskog društva mora dostaviti informacije i dokumentaciju kojom podupire svoj zahtjev.

Članak 17.

(1) Kada donosi odluke, Komisija će uzeti u obzir odluke koje je donijela Centralna komisija za plovidbu Rajnom, a koje se tiču priznavanja određenog klasifikacijskog društva.

(2) Prije donošenja odluke o priznavanju klasifikacijskog društva koje nije priznato od strane Centralne komisije za plovidbu Rajnom, Komisija će se savjetovati s njenim tajništvom.

Članak 18.

O odlukama Komisije Ministarstvo će izvijestiti klasifikacijsko društvo.

Članak 19.

(1) Ministarstvo vodi popis priznatih klasifikacijskih društava prema odredbama ovog Pravilnika.

(2) Nakon svake odluke o priznavanju klasifikacijskog društva ili odluke o oduzimanju statusa priznatog klasifikacijskog društva, Ministarstvo će izvršiti dopunu popisa priznatih klasifikacijskih društava.

(3) Popis priznatih klasifikacijskih društava objavljuje se u »Narodnim novinama« i na internetskim stranicama Ministarstva.

Članak 20.

Ministarstvo će redovito obavljati nadzor nad radom priznatog klasifikacijskog društva i prema potrebi dostavljati Komisiji i zemljama članicama izvješća o rezultatima nadzora.

Članak 21.

Do dobivanja statusa priznatog klasifikacijskog društva od strane Komisije, Hrvatski registar brodova smatra se priznatim klasifikacijskim društvom sukladno odredbama ovog Pravilnika i to samo u odnosu na plovila koja plove isključivo na državnim vodnim putovima.

Članak 22.

Stupanjem na snagu ovog Pravilnika prestaje važiti Pravilnik o tehničkom nadzornom tijelu za certifikaciju plovila u unutarnjoj plovidbi (»Narodne novine« broj 99/2008 i 111/2012).

Članak 23.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/15-02/13

Urbroj: 530-03-3-1-15-2

Zagreb, 11. ožujka 2015.

Ministar
dr. sc. Siniša Hajdaš Dončić, v. r.

**PRILOG**

KRITERIJI ZA PRIZNAVANJE KLASIFIKACIJSKIH DRUŠTAVA

Klasifikacijsko društvo koje traži priznavanje prema odredbama ovog Pravilnika mora udovoljiti sljedećim kriterijima:

1. Klasifikacijsko društvo mora dokazati opsežno iskustvo u ocjenjivanju projekata i gradnje plovila na unutarnjim vodama, uključujući plovila za prijevoz opasnog tereta. Klasifikacijsko društvo mora imati sveobuhvatan set pravila i propisa koji se odnose na projektiranje, gradnju i periodički pregled plovila na unutarnjim vodama, uključujući plovila za prijevoz opasnog tereta, koji se moraju izdavati barem na engleskom, francuskom, njemačkom ili nizozemskom jeziku i koji se moraju stalno ažurirati i unaprjeđivati kroz programe za istraživanje i razvoj. Pravila i propisi ne smiju biti u suprotnosti s propisima Zajednice ili s međunarodnim ugovorima koji su na snazi.

2. Klasifikacijsko društvo mora svake godine izdavati svoj registar plovila.

3. Klasifikacijsko društvo ne smije biti pod nadzorom brodovlasnika, brodograditelja ili drugih osoba koje se komercijalno bave projektiranjem, proizvodnjom, opremanjem, popravcima, brodarstvom ili osiguravanjem brodova. Klasifikacijsko društvo ne smije biti prihodovno ovisno o jednom trgovačkom društvu.

4. Uprava klasifikacijskog društva ili njegova podružnica, kojoj je dana ovlast upravljanja i koja je ovlaštena nastupati i djelovati u okviru svojih ovlasti u područjima koja se odnose na promet unutarnjim vodnim putovima, mora se nalaziti na teritoriju države članice.

5. Klasifikacijsko društvo i njegove stručne osobe moraju imati primjeren ugled u sektoru prometa unutarnjim vodnim putovima. Stručne osobe moraju dokazati svoju profesionalnu sposobnost i moraju djelovati u okviru odgovornosti klasifikacijskog društva.

6. Klasifikacijsko društvo mora imati odgovarajući broj tehničkog, upravljačkog, pomoćnog, inspekcijskog i istraživačkog osoblja, razmjerno svojim zadacima i broju plovila koje klasificira, a koje je također sposobno izvršavati poslove razvoja i ažuriranja propisa. Mora imati eksperte u najmanje jednoj državi članici.

7. Rad klasifikacijskog društva mora biti uređen etičkim kodeksom.

8. Klasifikacijskim društvom mora se upravljati na način da se garantira zaštita informacija koje se smatraju povjerljivima u skladu s posebnim propisima.

9. Klasifikacijsko društvo mora na zahtjev Ministarstva dostaviti sve mjerodavne informacije.

10. Uprava klasifikacijskog društva mora imati definiranu i dokumentiranu politiku i ciljeve za unaprjeđivanje kvalitete, te mora garantirati da se ta politika provodi i održava na svim razinama.

11. Klasifikacijsko društvo mora pripremiti, provoditi i održavati učinkovit unutarnji sustav kvalitete na temelju odgovarajućih područja međunarodno priznatog sustava kvalitete u skladu s EN 45004 i EN 29001 standardom kako je to određeno u »Quality System Certificaton Scheme Requirements« od strane IACS. Sustavom kvalitete mora se između ostalog osigurati sljedeće:

a. Da su pravila i propisi klasifikacijskog društva uspostavljeni i da se održavaju na sustavni način,

b. Da su pravila i propisi klasifikacijskog društva usklađeni,

c. Da su zadovoljeni zahtjevi za obavljanje poslova prema statutarnoj ovlasti,

d. Da su odgovornosti, moć i unutarnji odnosi zaposlenika čiji rad utječe na kvalitetu usluge klasifikacijskog društva određeni i dokumentirani,

e. Da se svi poslovi odvijaju po kontroliranim uvjetima,

f. Da je uspostavljen sustav nadzora koji prati rad eksperata, tehničkog i administrativnog osoblja koje radi za klasifikacijsko društvo,

g. Da poslove za koje postoji statutarna ovlast obavljaju isključivo vlastiti eksperti ili da se nadziru isključivo od strane vlastitih eksperata ili da se nadziru isključivo od strane eksperata drugih priznatih klasifikacijskih organizacija,

h. Da se provodi sustav osposobljavanja eksperata i kontinuirano obnavljanje njihovih znanja,

i. Da se održavaju zapisi, dokazuju dostignuća standarda koji se zahtijevaju u područjima izvršavanje usluga, kao i učinkovitost rada sustava kvalitete,

j. Da postoji na svim lokacijama sveobuhvatan sustav planiranih i dokumentiranih internih audita sustava kvalitete koji se odnosi na određenu djelatnost.

12. Sustav kvalitete mora biti potvrđen od strane nezavisnih auditora priznatih od strane državne uprave zemlje u kojoj klasifikacijsko društvo ima sjedište ili podružnicu, prema točki 4. ovog priloga.

13. Klasifikacijsko društvo mora svoje zahtjeve uskladiti s odgovarajućim propisima Europske unije i dostaviti Odboru sve relevantne informacije na vrijeme.

14. Klasifikacijsko društvo mora se periodički savjetovati s klasifikacijskim društvima koja su već priznata kako bi se garantirala jednakost tehničkih standarda i njihova implementacija, također pri izradi i razvoju svojih pravila i propisa moraju dopustiti sudjelovanje predstavnika Ministarstva i drugih stranaka kojih se to tiče.

33 24.03.2015 Pravilnik o Tehničkom nadzornom tijelu

33 24.03.2015 Pravilnik o Tehničkom nadzornom tijelu